Twee wat in Jhb-vliegongeluk sterf se name bekendPratham Subedi Die twee mans wat in Sondag se vliegongeluk in die Nasrec-omgewing in Johannesburg dood is, is onderskeidelik van Iran en Nepal. Die Nepalese ambassade het bevestig dat die studentevlieënier wat in die ongeluk dood is, ŉ burger van die land is. Hy is geïdentifiseer as die 19-jarige Pratham Subedi. Volgens die ambassade word reëlings getref om sy liggaam terug in Nepal te kry. Die instrukteur wat in die ongeluk dood is, is as die 28-jarige Arian Assad van Iran geïdentifiseer. TimesLive berig Assad het die afgelope vyf jaar in Suid-Afrika gewoon. Hy is glo 10 maande gelede getroud. Sy liggaam sal na Iran gerepatrieer word. Die vliegtuig het omstreeks 09:00 naby die FNB-stadion neergestort nadat dit by die Grand Central-lughawe opgestyg het. Arian Assad Die vliegtuig, na verneem word ŉ Piper Twin Comanche, is glo in die ongeluk heeltemal verwoes. Albei slagoffers is op die toneel dood. Sisa Majola, woordvoerder van die Suid-Afrikaanse Burgerlugvaartowerheid (BLO), het gesê die owerheid sal binne 30 dae ŉ voorlopige verslag oor die ongeluk bekend maak. “Die vliegtuig het van die Grand Central-lughawe in Gauteng op ŉ opleidingsvlug vertrek met die bedoeling om weer by dieselfde lughawe te land.”